ai4bharat/Pralekha huggingface dataset:
आरोग्य आणि कुटुंब कल्याण मंत्रालय
कोविड मदतीसंदर्भात अद्ययावत माहिती
राज्ये आणि केंद्रशासित प्रदेशांना आतापर्यंत, 18,006 ऑक्सिजन काँसंट्रेटर्स,19,085 ऑक्सिजन सिलिंडर्स,19 ऑक्सिजन उत्पादन संयंत्र, 14,514 व्हेंटिलेटर/बायपॅप, रेमडेसीव्हीरच्या सुमारे 7 लाख कुप्या, फेवीपिरावीर औषधाच्या सुमारे 12 लाख गोळ्या त्वरेने वितरीत/रवाना
भारत सरकारला 27 एप्रिल 2021 पासून आंतरराष्ट्रीय सहकार्या अंतर्गत विविध देशांकडून तसेच संस्थांकडून कोविड उपचारासाठी वैद्यकीय साधनसामुग्री व उपकरणे मिळत आहेत. या साधन सामुग्रीचे राज्ये तसेच केंद्रशासित प्रदेशांना त्वरित वितरण होत आहे.
27 एप्रिल, 2021 पासून 26 मे, 2021 पर्यंत रस्ते आणि हवाई मार्गाद्वारे एकूण, 18,006 ऑक्सिजन काँसंट्रेटर्स,19,085 ऑक्सिजन सिलिंडर्स,19 ऑक्सिजन उत्पादन संयंत्र,14,514 व्हेंटिलेटर्स/ बायपॅप, रेमडेसीव्हीरच्या सुमारे 7 लाख कुप्या, फेवीपिरावीर औषधाच्या सुमारे 12 लाख गोळ्या वितरीत/रवाना करण्यात आल्या आहेत.
25/26 मे, 2021 रोजी सिंगापूर, ब्रुनेई, ओमान, ओन्टारियो, इजिप्त, सिंगापूर रेडक्रॉस सोसायटी,सेवा इंटरनॅशनल, स्वीस इंडिया चेंबर ऑफ कॉमर्स, भारतीय व्यापार मंच  आणि फोक्सवॅगन  यांच्याकडून मुख्य वस्तू प्राप्त झाल्या.
|
|
Consignments
|
|
Quantity
|
|
Oxygen Concentrators
|
|
155
|
|
Oxygen Cylinders
|
|
900
|
|
Ventilators/Bi-PAP/CPAP
|
|
1,045
या सामग्रीचे राज्ये/केंद्रशासित प्रदेश आणि संस्थांना प्रभावी त्वरित वाटप आणि सुव्यवस्थित वितरण अविरत सुरूच आहे.
केंद्रीय आरोग्य मंत्रालय नियमितपणे यावर व्यापक देखरेख ठेवून आहे. आंतरराष्ट्रीय सहकार्य म्हणून अनुदान, मदत आणि देणगी स्वरूपात प्राप्त परदेशी कोविड मदत सामग्री प्राप्त झाल्यानंतर वाटपाच्या दृष्टीने समन्वय साधण्यासाठी केंद्रीय आरोग्य मंत्रालयात एक समर्पित समन्वय कक्ष तयार करण्यात आला आहे. हा कक्ष 26 एप्रिल 2021 पासून कार्यरत आहे. आरोग्य मंत्रालयाने 2 मे 2021 पासून प्रमाणित कार्यान्वयन प्रक्रिया तयार केली आणि अंमलात आणली.
रसायन आणि खते मंत्रालय
कर्करोगावरच्या सूचीबाह्य 390 औषधांच्या एमआरपी 87 टक्क्यांनी कमी
(नवी दिल्ली, 8 मार्च 2019
केंद्रीय रसायन आणि खत मंत्रालयाअंतर्गत येणाऱ्या राष्ट्रीय औषध निर्माण मूल्य प्राधिकरणाने आज कर्करोगावरच्या एमआरपी अर्थात कमाल किरकोळ किंमतीत 87 टक्क्यांनी कमी झालेल्या 390 औषधांची सूची आज जाहीर केली. या सुधारित किंमती आजपासूनच लागू होणार आहेत.
देशातल्या सुमारे 22 लाख कर्करुग्णांना याचा लाभ होणार असून ग्राहकांची वार्षिक सुमारे 800 कोटी रुपयांची बचत होणार आहे.
N.Sapre/N.Chitale/P.Kor
युवा व्यवहार आणि क्रीडा मंत्रालय
केंद्रीय युवक व्यवहार आणि क्रीडा मंत्रालयाने ग्रामीण, आदिवासी आणि मागास भागासह संपूर्ण देशात खेळांना प्रोत्साहन देण्यासाठी विविध योजना तयार केल्या आहेत : केंद्रीय क्रीडा मंत्री अनुराग ठाकूर
नवी दिल्ली, 2 ऑगस्ट 2021
महत्त्वाचे मुद्दे
- ‘खेलो इंडिया योजने’चा भाग असलेल्या ‘प्रतिभा शोध आणि विकास’ उपक्रमाअंतर्गत पात्र खेलो इंडिया क्रीडापटू निश्चित करून त्यांची या योजनेसाठी निवड करून त्यातील प्रत्येक क्रीडापटूला वर्षाला 6 लाख 28 हजारांची आर्थिक मदत देण्यात येते.
- केंद्रीय क्रीडा मंत्रालयाने देशभरात 1000 खेलो इंडिया केंद्रे स्थापन करण्याचा निर्णय घेतला असून त्यापैकी 360 खेलो इंडिया केंद्रे यापूर्वीच सूचित करण्यात आली आहेत.
- ‘खेलो इंडिया योजने’चा भाग असलेल्या “राष्ट्रीय/प्रादेशिक /राज्यस्तरीय क्रीडा अकादमींना पाठबळ पुरविण्यासाठी” देशभरात आतापर्यंत 236 क्रीडा अकादमींना मान्यता देण्यात आलेली आहे.
केंद्रीय युवक व्यवहार आणि क्रीडा मंत्रालयाने ग्रामीण, आदिवासी आणि मागास भागासह संपूर्ण देशात खेळांना प्रोत्साहन देण्यासाठी विविध योजना तयार केल्या आहेत:-
 खेलो इंडिया योजना  राष्ट्रीय क्रीडा महासंघाला मदत आंतरराष्ट्रीय क्रीडा स्पर्धांमधील विजेत्या खेळाडूंना आणि त्यांच्या प्रशिक्षकांना विशेष पुरस्कार  गुणवंत क्रीडापटूंना राष्ट्रीय क्रीडा पुरस्कार आणि निवृत्तीवेतन  पंडित दीनदयाळ उपाध्याय राष्ट्रीय क्रीडा कल्याण निधी राष्ट्रीय क्रीडा विकास निधी आणि भारतीय क्रीडा प्राधिकरणाच्या माध्यमातून क्रीडा प्रशिक्षण केंद्रांचे परिचालन
या योजनांपैकी बहुतांश योजनांचे लाभार्थी क्रीडापटू देशातील ग्रामीण, मागास, आदिवासी भाग आणि महिलावर्गातील आहेत. या सर्वांना, संबंधित योजनेद्वारे मंजूर असलेल्या निवासी आणि अनिवासी पातळीवर नियमित प्रशिक्षणाचा लाभ मिळत आहे.
खेलो इंडिया योजनेअंतर्गत खालील दोन प्रकारांमध्ये अगदी मुलभूत पातळीपासून प्रतिभा शोध मोहीम राबविण्यात येत आहे:-
- क्रीडा क्षमतेबाबत प्रतिभा निश्चिती
- सिद्ध प्रतिभा ओळख
‘खेलो इंडिया योजने’चा भाग असलेल्या ‘प्रतिभा शोध आणि विकास’ उपक्रमाअंतर्गत पात्र खेलो इंडिया क्रीडापटू निश्चित करून त्यांची या योजनेसाठी निवड करून त्यातील प्रत्येक क्रीडापटूला वर्षाला दिल्या जाणाऱ्या 6 लाख 28 हजारांच्या आर्थिक मदतीमध्ये किरकोळ भत्ता म्हणून 1 लाख 20 हजार रुपये आणि प्रशिक्षण, क्रीडा विज्ञान पाठबळ, आहार, खेळाची साधने, इतर वापराच्या वस्तू, विमा शुल्क इत्यादीमुळे होणारे खर्च भागविण्यासाठी 5 लाख 8 हजार रुपये यांचा समावेश आहे. तसेच विविध राज्ये आणि केंद्रशासित प्रदेशांतील जिल्हा पातळीवरील या योजनेअंतर्गत सूचीत केलेल्या प्रत्येक खेलो इंडिया केंद्राला प्रत्येक क्रीडाप्रकारासाठी 5 लाख रुपये एकदाच दिले जाणारे अनुदान म्हणून आणि 5 लाख रुपयांचे पुनरावर्ती अनुदान मिळणार आहे.
केंद्रीय युवक व्यवहार आणि क्रीडा मंत्री अनुराग ठाकूर यांनी आज राज्यसभेत लिखित उत्तराद्वारे ही माहिती दिली.M.Chopade/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 175
उपराष्ट्रपती कार्यालय
ग्रामीण भागामध्ये परवडणाऱ्या किमतीत अत्याधुनिक आरोग्य सुविधा उपलब्ध करून देण्यासाठी खासगी क्षेत्राने सरकारशी भागीदारी करण्याचे उपराष्ट्रपतींचे आवाहन
उपराष्ट्रपतींनी केले तिरुपती येथील अमारा मल्टीस्पेशालिटी रुग्णालयाचे उद्घाटन
उपराष्ट्रपती, एम. वेंकैया नायडू यांनी आज शहर आणि ग्रामीण भागात आरोग्याच्या पायाभूत सुविधांमध्ये असलेल्या तफावतीबद्दल चिंता व्यक्त केली आणि ग्रामीण भागामध्ये परवडणाऱ्या किमतीत अत्याधुनिक आरोग्य निदान व उपचार सुविधा उपलब्ध करून देण्यासाठी खासगी क्षेत्राने सरकारशी भागीदारी करण्याचे आवाहन केले.
ही तफावत भरून काढण्याची तातडीची गरज आहे जेणेकरून ग्रामीण भागातील लोकांनाही त्यांच्या खेड्यात आधुनिक आणि अत्याधुनिक आरोग्यसेवा मिळू शकेल असे ते म्हणाले. वैद्यकीय सुविधे अभावी आपल्या खेड्यातील कोणालाही झळ पोहोचू नये असे मत प्रत्येक व्यक्तीला दर्जेदार आरोग्य सेवा देण्याच्या गरजेवर भर देताना उपराष्ट्रपतींनी व्यक्त केले.
तिरुपती येथील अमारा मल्टीस्पेशालिटी रुग्णालयाच्या उद्घाटन प्रसंगी बोलताना उपराष्ट्रपतींनी सर्व पात्र नागरिकांना लसीकरणाचा लाभ घेण्याचे आवाहनही केले. या संधीचा उपयोग करून सर्व पात्र नागरिकांनी लसीकरण करुन कोविड -19 विरूद्धच्या लढ्यात सामील होण्याचे आवाहन पुन्हा एकदा करतो असे ते म्हणाले.
अलीकडेच जाहीर झालेल्या अर्थसंकल्पात आरोग्य क्षेत्रासाठी 2,23,846 कोटी रुपयांची तरतूद सरकारने केल्याबद्दल कौतुक करताना ते म्हणाले की, या निर्णयामुळे आपल्या देशातील आरोग्यासाठी मूलभूत सुविधा निर्माण करण्यास जोरदार चालना मिळेल आणि महत्त्वाचे म्हणजे आरोग्यावरील खर्च कमी होईल याची शाश्वती वाटते.
नायडू यांनी आयुष्मान भारतसारख्या आरोग्य योजनांबाबत जनजागृती करण्याचेही आवाहन केले जेणेकरुन वंचितांनी त्याचा लाभ घ्यावा.
सध्याच्या सर्वात आव्हानात्मक काळात डॉक्टर, निम वैद्यकीय कर्मचारी, आरोग्य, स्वच्छता कर्मचारी आणि आशा कर्मचार्यांसहित सर्व आरोग्य सेवा क्षेत्राशी निगडित व्यक्तींच्या निःस्वार्थी सेवा आणि त्यागासाठी राष्ट्र नेहमीच आभारी राहील अशी कृतज्ञता उपराष्ट्रपतींनी व्यक्त केली.
अधिक माहितीसाठी क्लिक करा
गृह आणि शहरी व्यवहार मंत्रालय
गृह निर्माण आणि शहरी व्यवहार मंत्रालयाकडून 29-30 सप्टेंबर 2022 रोजी स्वच्छ शहर संवाद आणि तंत्रज्ञान प्रदर्शनाचे आयोजन
नवी दिल्ली, 28 सप्टेंबर 2022
गृह निर्माण आणि शहरी व्यवहार मंत्रालयाने  स्वच्छ भारत शहर अभियानाची आठ वर्षे पूर्ण झाल्यानिमित्त 17 सप्टेंबर 2022  ते 2 ऑक्टोबर 2022  हा पंधरवडा , संकल्पनेवर आधारित विविध कार्यक्रम आणि उपक्रमांचा स्वच्छ अमृत महोत्सव पंधरवडा म्हणून घोषित केला आहे. या निमित्ताने, गृह निर्माण आणि शहरी व्यवहार मंत्रालयाने 29-30 सप्टेंबर 2022 रोजी स्वच्छ भारत अभियान अंतर्गत स्वच्छ भारत शहर अभियानाचा भाग म्हणून स्वच्छ शहर संवाद आणि तंत्रज्ञान प्रदर्शन आयोजित केले आहे.
केंद्रीय गृह निर्माण आणि शहरी व्यवहार मंत्री हरदीप सिंह पुरी 29 सप्टेंबर 2022 रोजी संवाद आणि तंत्रज्ञान प्रदर्शनाचे उद्घाटन करतील.
हा कार्यक्रम स्वच्छ भारत अभियान शहर 2.0 चा एक क्षमता विकास उपक्रम असून, राज्ये आणि शहरांना कचरा व्यवस्थापनामधील नवीन घडामोडींची माहिती देऊन सुसज्ज करणे, हे या मागचे उद्दिष्ट आहे. या कार्यक्रमात महापालिका घनकचरा आणि द्रव कचरा व्यवस्थापनाशी संबंधित विषयांवर विशेषत: उच्च दर्जाच्या तांत्रिक आणि प्रशासकीय चर्चांचा समावेश असेल, ज्यामुळे महापालिका आपल्या कचरा मुक्त होण्याच्या प्रवासामधील धोरणे, सर्वोत्तम पद्धती आणि आव्हाने हाताळण्यासाठी सक्षम होतील. संवाद कार्यक्रमात अंदाजे 16 राज्यांमधील वक्ते आपले अनुभव, शिक्षण आणि सर्वोत्तम पद्धती सामायिक करतील.
देशभरातील कचरा व्यवस्थापनातील सर्वोत्कृष्ट मॉडेल्स दाखवणारे टेक प्रदर्शनही संवाद कार्यक्रमाचा एक भाग असेल. सुमारे 35 तंत्रज्ञान पुरवठादार कचरा व्यवस्थापनातील अत्याधुनिक तंत्रज्ञानाचे प्रात्यक्षिक दाखवतील.
या प्रसंगी, 17 सप्टेंबर 2022 रोजी सुरू झालेल्या इंडियन स्वच्छता लीग  आंतरशहर स्वच्छता अभियान स्पर्धेतील विजेत्यांची घोषणा करून त्यांचा सत्कार करण्यात येईल.
संवाद हा 1 ऑक्टोबर 2022 रोजी होणार्या महा अंतिम सोहळ्याची प्रस्तावना असेल, ज्यामध्ये बहुप्रतिक्षित आझादी@75 स्वच्छ सर्वेक्षण पुरस्कार घोषित केले जातील. राष्ट्रपती द्रौपदी मुर्मू या कार्यक्रमाला उपस्थित राहतील आणि स्वच्छ सर्वेक्षण पुरस्कारांच्या विविध श्रेणींमध्ये उत्कृष्ट कामगिरी करणारी शहरे आणि राज्यांना गौरवतील.S.Kane/R.Agashe/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 94
आरोग्य आणि कुटुंब कल्याण मंत्रालय
डॉ हर्ष वर्धन आणि संतोष कुमार गंगवार यांनी उद्योग क्षेत्रासाठी कोविड-19 संदर्भात सुरक्षित कार्यस्थळ मार्गदर्शक सूचना यासंदर्भातल्या पुस्तिकेचे केले प्रकाशन
केंद्रीय आरोग्य आणि कुटुंब कल्याण मंत्री डॉ हर्ष वर्धन आणि श्रम आणि रोजगार राज्य मंत्री संतोष कुमार गंगवार यांनी उद्योग क्षेत्रासाठी कोविड-19 संदर्भात सुरक्षित कामाचे स्थान मार्गदर्शक सूचना यासंदर्भातल्या पुस्तिकेचे व्हर्च्युअल मंचाद्वारे आज प्रकाशन केले. नीती आयोगाचे सदस्य  डॉ व्ही के पॉल यावेळी उपस्थित होते.
उद्योग क्षेत्राच्या कामासाठीच्या स्थानाकरिता कोविड-19 संदर्भात सुरक्षिततेच्या दृष्टीकोनातून मार्गदर्शक तत्वे प्रशंसनीय आणि योग्य वेळी जारी करण्यात आल्याचे डॉ हर्ष वर्धन म्हणाले. यामुळे औद्योगिक कामगारांच्या कल्याणासाठी मदत होणार आहे. औद्योगिक कार्य स्थळी कोविड-19 संदर्भात धोका जाणून त्यासंदर्भात योग्य त्या उपाय योजना हाती घेण्यासाठी व्यापक नियोजन मार्गदर्शक म्हणून या सूचना, नियोक्ता आणि कामगार अशा दोघानाही उपयोगी ठरतील असे त्यांनी सांगितले. श्वसनविषयक आरोग्यासाठी स्वच्छता, वारंवार हात धुणे, सोशल डीस्टन्सिंग, कामाच्या ठिकाणाची वारंवार स्वच्छता यासारख्या अनेक मुद्यांचा यात परामर्श घेण्यात आला आहे.
पंतप्रधान नरेंद्र मोदी यांच्या नेतृत्वाखाली, केंद्र सरकार, कामगारांच्या कल्याणासाठी कटीबद्ध असल्याचे डॉ हर्ष वर्धन म्हणाले. देशात आता अनलॉकची प्रक्रिया सुरु होत असल्याने औद्योगिक परिसरात या मार्गदर्शक सूचनांचे पालन महत्वाचे ठरत असल्याचे ते म्हणाले. शास्त्रीय दृष्ट्या प्रतिबंध, खबरदारी, सकारात्मक दृष्टीकोन यामुळे कोविड-19 विरोधातल्या लढ्यात आपल्याला मदत होईल. या मार्गदर्शक सूचनांमुळे विविध ठिकाणी जोखीम मुल्यांकन,जोखीम कमी करणे यासाठी मार्गदर्शन होईल असे त्यांनी सांगितले.
कोरोना संदर्भात अनेक निकषांवर भारताची अनेक विकसित देशांपेक्षाही कामगिरी चांगली आहे. रुग्ण बरे होण्याचा सातत्याने वाढणारा दर आणि कमी होणारा मृत्यू दर म्हणजे कोविड-19 संदर्भात राज्ये आणि केंद्रशासित प्रदेशांनी अवलंबिलेल्या प्रतिबंधात्मक रणनीतीचे यश आहे. देशाच्या सर्व संस्था आणि नागरिक यांच्या एकत्रित प्रयत्नाचे हे यश आहे. कोविड रुग्णांना उपचार देणाऱ्या ईएसआयसी रुग्णालयांची त्यांनी प्रशंसा केली.
जनतेने कोविड संदर्भातल्या नियमावलीचे पालन करण्याचे आवाहन त्यांनी केले. यावर लस विकसित होईपर्यंत सोशल डीस्टन्सिंग, मास्कचा वापर, वारंवार हात धुणे आवश्यक असल्याचा पुनरुच्चार त्यांनी केला.
सध्याच्या परिस्थितीसाठी आपल्याला मानसिक दृष्ट्या तयार राहण्यासाठी आणि कोविड संदर्भात योग्य वर्तनाविषयी जागृती करण्यासाठी या मार्गदर्शक सूचना उपयुक्त ठरतील असा विश्वास संतोष कुमार गंगावर यांनी व्यक्त केला.
या सूचनांचा नियोजित गटांमध्ये व्यापक प्रसार हवा असे डॉ पॉल यांनी सांगितले.
B.Gokhale/N.Chitale/P.Kor
सुक्ष्म, लघु आणि मध्यम उदयोग मंत्रालय
एमएसएमई मंत्री नितीन गडकरी यांनी खादीच्या रेशमी मास्कच्या गिफ्ट बॉक्सचे केले विमोचन
नवी दिल्ली, 1 ऑगस्ट 2020
तुम्ही आता तुमच्या कुटुंबीयांना आणि मित्रांना खास खादी सिल्क फेस मास्कचा आकर्षक गिफ्ट बॉक्स भेट देऊ शकता. केंद्रीय सूक्ष्म, लघु आणि मध्यम उद्योग मंत्री नितीन गडकरी यांनी काल खादी आणि ग्रामोद्योग आयोगाने  विकसित केलेल्या गिफ्ट बॉक्सचे विमोचन केले. या गिफ्ट बॉक्समध्ये वेगवेगळ्या रंग आणि डिझाईनचे हाताने बनवलेले चार रेशमी मास्क आहेत. गोल्डन एम्बॉस्ड प्रिंटिंगसह काळ्या रंगात सुंदररीत्या बनवलेल्या हॅण्डमेड पेपर बॉक्सचे वेष्टन या मास्कना आहे.
गडकरी यांनी या भेटवस्तूचे कौतुक केले. ते म्हणाले की, सण आणि उत्सव साजरे करताना भेट म्हणून देण्यासाठी ही योग्य वस्तू असून त्यातून सुरक्षितता देखील सुनिश्चित होईल. खादी ग्रामोद्योग आयोगाच्या मास्क बनवण्याच्या उपक्रमाचे त्यांनी कौतुक केले . ते म्हणाले कि कोरोना महामारीच्या सर्वात कठीण काळात कारागिरांना यामुळे शाश्वत उदरनिर्वाह उपलब्ध झाला आहे.
रेशमी मास्कच्या या गिफ्ट बॉक्सची किंमत प्रति बॉक्स केवळ 500 रुपये आहे आणि ते आता दिल्ली एनसीआरमधील सर्व केव्हीआयसी दुकानात उपलब्ध आहेत .
केवीआयसीचे अध्यक्ष विनय कुमार सक्सेना म्हणाले की, परदेशी बाजारपेठेत शिरकाव करणे ही गिफ्ट बॉक्स सुरु करण्यामागील कल्पना आहे . मोठ्या संख्येने भारतीय लोक सणांच्या काळात आपल्या प्रियजनांसाठी वाजवी किंमतीच्या भेट वस्तू शोधत असतात.
गिफ्ट बॉक्समध्ये एक प्रिंटेड रेशमी मास्क आणि आकर्षक रंगातले अन्य तीन मास्क असतील. हे ट्रिपल-लेयर्ड रेशमी मास्क त्वचेला-अनुकूल, धुण्यायोग्य, पुन्हा वापरण्यायोग्य आणि जैव-विघटनक्षम आहेत. रेशीम मास्कला तीन चुण्या आहेत आणि ऍडजस्टेबल इअर लूप आणि आकर्षक मणी देखील आहेत. यात 100% खादी सूती कापडाचे दोन आतील स्तर आहेत आणि रेशमी कापडाचा बाह्य स्तर आहे.
G.Chippalkatti/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 158
रसायन आणि खते मंत्रालय
सरकारने ट्रेड मार्जिनची मर्यादा निश्चित केल्यावर ऑक्सिजन कॉन्सन्ट्रेटर्सच्या किंमती 54 टक्क्यांपर्यंत खाली आल्या
ऑक्सिजन कॉन्सेन्ट्रेटर्ससाठी ट्रेड मार्जिनच्या मर्यादेमुळे ग्राहकांची बचत झाली
9 जून 2021 पासून सुधारित एमआरपी लागू
राष्ट्रीय औषध मूल्य प्राधिकरण  च्या दिनांक 3 जून 2021 च्या अधिसूचनेनुसार ऑक्सिजन कॉन्सेन्ट्रेटर्ससाठी वितरकांच्या किमतीवर  ट्रेड मार्जिन मर्यादा 70 टक्के ठेवण्यात आली आहे. त्यानुसार ऑक्सिजन कॉन्सेन्ट्रेटर्सच्या एकूण 104 उत्पादक / आयातदारांनी 252 उत्पादने / ब्रँडसाठी सुधारित कमाल किरकोळ किंमत  सादर केली आहे .
70 उत्पादने / ब्रँडमध्ये किमतीत 54 % पर्यंत घसरण नोंदवण्यात आली असून एमआरपीमध्ये प्रति युनिट 54,337 रुपये घट झाली आहे. तसेच 58 ब्रँडच्या किंमती 25% पर्यंत आणि 11 ब्रँड्सच्या 26 ते 50 टक्क्यांनी कमी झाल्याची नोंद आहे. नोंद झालेल्या 252 उत्पादने / ब्रँडपैकी देशांतर्गत उत्पादकांच्या 18 उत्पादने / ब्रँडच्या किंमतींमध्ये कोणतीही घट दिसून आली नाही. अशा प्रकारे, ऑक्सिजन कॉन्सेन्ट्रेटर्ससाठी ट्रेड मार्जिन सुसूत्रीकरणामुळे  आयात उत्पादनांमध्ये अवास्तव नफ्याचे मार्जिन बंद झाल्यामुळे ग्राहकांची बचत होणार आहे.
एमआरपीमधील कमाल घट खालील श्रेणींमध्ये दिसून आली आहे.
पोर्टेबल -5 एलपीएम 
पोर्टेबल -10 एलपीएम 
स्टेशनरी -5 एलपीएम 
स्टेशनरी -10 एलपीएम 
सर्व ब्रॅंड्सवर 9 जून 2021 पासून सुधारित एमआरपी लागू होईल आणि काटेकोर देखरेखीसाठी आणि अंमलबजावणीसाठी राज्य औषध नियंत्रकांना त्याबाबत माहिती सामायिक केली गेली आहे. संबंधित सूचना एनपीपीएच्या संकेतस्थळावर  उपलब्ध आहेत. उपलब्धतेवर देखरेख ठेवण्यासाठी ऑक्सिजन कॉन्सेन्ट्रेटरच्या उत्पादक / आयातदारांना मासिक साठ्याबाबत तपशील सादर करण्याचे निर्देश देण्यात आले आहेत.
आयुष मंत्रालय
अखिल भारतीय आयुर्वेद संस्थेत कोवीड-19 रुग्णांना मोफत चाचणी आणि उपचार सुविधा प्रदान करायला सुरुवात
नवी दिल्ली, 30 जुलै 2020
केंद्रीय आयुष मंत्री श्रीपाद येस्सो नाईक यांनी नुकत्याच केलेल्या घोषणेनुसार नवी दिल्ली येथील अखिल भारतीय आयुर्वेद संस्थेने आपल्या कोवीड-19 आरोग्य केंद्रातील रुग्णांना मोफत चाचणी आणि उपचार सुविधा प्रदान करायला सुरुवात केली आहे.
कोवीड-19 चा संसर्ग झालेल्या रुग्णांवर केल्या जाणाऱ्या उपचारांचा आढावा घेण्यासाठी आयुष मंत्र्यांनी 28 जुलै 2020 रोजी या कोवीड आरोग्य केंद्राला भेट दिली होती. त्यावेळी, सर्व रुग्णांना परिक्षण आणि उपचार सुविधा मोफत प्रदान करण्याची घोषणा मंत्रीमहोदयांनी केली होती. या आरोग्य केंद्रातील अतिदक्षता विभागाचेही  त्यांनी उद्घाटन केले होते. या अतिदक्षता विभागात व्हेंटिलेटरसह सर्व प्रमाणित तरतुदी करण्यात आल्या आहेत.
दिल्ली सरकारने अखिल भारतीय आयुर्वेद संस्थेला कोवीड-19 परीक्षण केंद्र म्हणून मान्यता दिली आहे. तसेच कोवीड-19 विषयी सर्वसामान्य नागरिकांच्या प्रश्नांना दूरध्वनीवरून उत्तरे देण्यासाठी संस्थेमध्ये कोवीड कॉल सेंटर सुद्धा उभारण्यात आले आहे.
आयुष मंत्रालयाच्या अधिपत्याखाली अश्वगंधा, कडुलिंब, कालमेघा, गुळवेल अशा वनौषधींच्या प्रतिबंधात्मक आणि उपचारात्मक आरोग्य सेवा आणि संशोधन क्षेत्रात ही संस्था महत्त्वपूर्ण भूमिका बजावते आहे.
आयुष मंत्रालयाच्या निर्देशानुसार 80000 दिल्ली पोलिस कर्मचाऱ्यांसाठी राबविल्या जात असलेल्या असलेल्या ‘आयुरक्षा’ या रोगप्रतिबंधक कार्यक्रमाचेही मंत्रीमहोदयांनी कौतुक केले. या कार्यक्रमांतर्गत कोविड–19 चा संसर्ग रोखण्यासाठी योद्धा म्हणून कार्यरत असणाऱ्या दिल्ली पोलिसांचीरोगप्रतिकार शक्ती वाढविण्यासाठी आणि कोविड–19 विषाणूमुळे होणारा संभाव्य संसर्ग टाळण्यासाठी आयुरक्षा किट दिले जात आहे.
संस्थेला भेट दिली असता मंत्रीमहोदयांनी डॉक्टरांच्या चमूशीही संवाद साधला होता तसेच केंद्रातील रूग्णांच्या आरोग्याविषयी विचारपूस केलीहोती. कोविड-19 आरोग्य केंद्रात उपलब्ध सुविधांविषयी आणि आयुर्वेदिक औषधांमार्फत केलेल्या उपचारांच्या परिणामांबद्दल त्यांनी त्यांची मतेही जाणून घेतली.
कोरोना विषाणू संसर्गाच्या काळात संस्थेतर्फे पुरविण्यात येणाऱ्या सेवांबद्दल मंत्री महोदयांनी समाधान व्यक्त केले.U.Ujgare/M.Pange/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 186
अर्थ मंत्रालय
नव्या कंपन्यांच्या निर्मितीत भारत तिसऱ्या क्रमांकावर
2014 मधल्या 70,000 कंपन्यांच्या तुलनेत 2018 मध्ये 1,24,000 नव्या कंपन्यांची निर्मिती
कारखानदारी क्षेत्रातल्या उद्योजकता घडामोडीत गुजरात,मेघालय, पुद्दुचेरी, पंजाब आणि राजस्थान आघाडीवर
(नवी दिल्ली, 31 जानेवारी 2020
केंद्रीय वित्त मंत्री निर्मला सीतारामन यांनी आज संसदेत आर्थिक सर्वेक्षण अहवाल 2019- 20 सादर केला.जागतिक बँकेच्या उद्योजकता आकडेवारीनुसार,नव्या कंपन्यांच्या निर्मितीत,भारत तिसऱ्या क्रमांकावर असल्याचे नमूद करण्यात आले आहे असे सर्वेक्षणात म्हटले आहे. 2014 पासून नव्या कंपन्यांच्या निर्मितीत उल्लेखनीय वाढ झाल्याचेही या आकडेवारीवरून दिसत आहे.2006 ते 2014 या काळात औपचारिक क्षेत्रात निर्माण झालेल्या कंपन्यांच्या संख्येचा संचयी वार्षिक वृद्धी दर 3.8 टक्के राहिला तर 2014 ते 2018 या काळात हा दर 12.2 टक्के नोंदला गेला.परिणामी 2014 मध्ये निर्माण झालेल्या 70,000 नव्या कंपन्यांच्या तुलनेत 2018 मध्ये, 80 टक्के वाढ होऊन ही संख्या 1,24,000 वर पोहोचली.
उत्पादन,कृषी आणि पायाभूत क्षेत्राच्या तुलनेत, सेवा क्षेत्रात नव्या कंपन्यांची निर्मिती लक्षणीयरीत्या अधिक आहे याची सर्वेक्षणात नोंद घेण्यात आली आहे. सेवा क्षेत्रात सर्वाधिक उद्योजकता दिल्ली, मिझोरम, उत्तर प्रदेश,केरळ,अंदमान निकोबार आणि हरियाणा मध्ये दिसून आली.
भारताचे सर्व जिल्हे आणि उत.पादकता विभाग यांच्यामध्ये निर्माण झालेल्या कंपन्यांच्या संख्येत विषमता असल्याचे सर्वेक्षणात म्हटले आहे मात्र नव्या कंपन्यांची निर्मिती काही जिल्ह्यां पुरती सीमित नसून संपूर्ण देशात ही निर्मिती होत आहे.कोणत्याही जिल्ह्यात साक्षरता आणि शिक्षण उत्तम राहिल्याने स्थानिक स्तरावर उद्योजकतेला प्रोत्साहन मिळते.
जिल्ह्यांतील स्थानिक शिक्षण आणि भौतिक पायाभूत संरचना यांचा स्तर, याचा प्रभाव नव्या कंपन्यांच्या निर्मितीवर होतो याकडे सर्वेक्षणात लक्ष वेधण्यात आले आहे.
उत्पादन, संरचना आणि सेवा क्षेत्र उद्योजकता क्षमतांच्या तुलनेत,कृषी क्षेत्रातल्या उद्योजकता क्षमता, देशभरात बहुतांश जिल्ह्यात समान रूपाने आढळत आहेत. कृषी क्षेत्रातल्या उद्योजकतेत मणिपूर, मेघालय, मध्य प्रदेश, आसाम, त्रिपुरा आणि ओडिशा सर्वात आघाडीवर आहेत.
गुजरात,मेघालय,पुद्दुचेरी,पंजाब आणि राजस्थानमध्ये कारखानदारी क्षेत्रात उद्योजकता सर्वात जास्त असल्याचे सर्वेक्षणात म्हटले आहे.
आणखी शाळा आणि महाविद्यालयांची निर्मिती करुन साक्षरता वेगाने वाढवल्याने उद्योजकता घडामोडीना गती येईल आणि स्थानिक पातळीवर संपत्ती निर्मितीला गती येईल.गावे पक्क्या रस्त्यांनी जोडली गेल्यास स्थानिक बाजारपेठां पर्यंत पोहोचणे शक्य होऊन उद्योजकतेला प्रोत्साहन मिळेल असंही सर्वेक्षणात नमूद करण्यात आले आहे.
G.Chippalkatti/N.Chitale/P.Kor
कार्मिक, सार्वजनिक तक्रार आणि निवृत्ती वेतन मंत्रालय
पंतप्रधान नरेंद्र मोदी यांची दूरदृष्टी आणि वैयक्तिक व्यापक संपर्कामुळे गेल्या 9 वर्षात भारत हे जगातील आघाडीचे राष्ट्र बनले : केंद्रीय मंत्री डॉ.जितेंद्र सिंह यांचे प्रतिपादन
नवी दिल्ली, 29 मे 2023
गेल्या 9 वर्षात भारत हे जगातील आघाडीचे राष्ट्र बनले आहे आणि पंतप्रधान नरेंद्र मोदी यांच्या वैयक्तिक व्यापक संपर्क आणि दूरदृष्टीमुळेच हे शक्य झाले. जगातील सर्वात प्रभावशाली नेते ठरलेले पंतप्रधान नरेंद्र मोदी यांनी आंतरराष्ट्रीय स्तरावरही भारताचा मान उंचावला, असे प्रतिपादन केंद्रीय विज्ञान आणि तंत्रज्ञान राज्यमंत्री डॉ. जितेंद्र सिंह यांनी आज चेन्नई येथे केले.
पंतप्रधान मोदी यांच्या नेतृत्वाखालील सरकारला 9 वर्षे पूर्ण झाल्याबद्दल चेन्नई येथे पत्रकार परिषदेला संबोधित करताना डॉ. जितेंद्र सिंह म्हणाले की, विकासाचा संदेश, नवनवीन सुधारणा आणि अभूतपूर्व पायाभूत विकास या घटकांनीच भारताची विकसित राष्ट्रांच्या दिशेने वाटचाल केली आहे. या सर्व सुधारणा आणि योजना अत्यंत संवेदनशीलतेने आणि त्यांचे दूरगामी परिणाम लक्षात घेऊन आखण्यात आल्या होत्या, असे ते म्हणाले.
गेल्या 9 वर्षात पंतप्रधान नरेंद्र मोदी यांनी देशाला एका नव्या पुनरुत्थानाच्या युगात नेले आहे. समाजातील गरीब आणि वंचित घटकांच्या कल्याणासाठी केंद्राने क्रांतिकारी पावले उचलली आहेत. ते म्हणाले, गेल्या नऊ वर्षांत देशाचा सर्वांगीण विकास झाला आहे.
ते पुढे म्हणाले की, पंतप्रधान नरेंद्र मोदी यांच्या नेतृत्वाखाली भारत जागतिक पटलावर नवीन उंची गाठत आहे. भारत हा जगातील दुसऱ्या क्रमांकाचा मोबाईल फोन उत्पादक देश म्हणून उदयास आला आहे, हे ही मंत्री महोदयांनी अधोरेखित केले.
2024 पर्यंत ग्रामीण भारतातील सर्व कुटुंबांना वैयक्तिक घरगुती नळ जोडणीद्वारे सुरक्षित आणि पुरेसे पिण्याचे पाणी पुरवणे हा जल जीवन अभियानाचा उद्देश आहे.
पंतप्रधान मोदींनी येणार्या 25 वर्षात भारत 100 वा स्वातंत्र्य दिन साजरा करत असताना भारताला विकसित देश बनवण्याच्या त्यांच्या 'पंच प्राण' लक्ष्यांची रूपरेषा आखली आहे. या पंचप्राण लक्ष्यांच्या उद्देश्शाबाबत पंतप्रधान मोदींनी चर्चा केली आहे.N.Chitale/G.Deoda/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 79
सुक्ष्म, लघु आणि मध्यम उदयोग मंत्रालय
आत्मनिर्भर भारत आणि निर्यात प्रोत्साहन साध्य करण्यासाठी एमएसएमईच्या प्रगत उत्पादन क्षमतांना प्रोत्साहन देण्यासाठी आयातीला पर्याय आणि रचनात्मक उपाययोजनांसाठी आरोग्य हे लक्ष्य क्षेत्र म्हणून निश्चित करण्यात आले- नारायण राणे
केंद्रीय सूक्ष्म, लघू आणि मध्यम उद्योग  मंत्री नारायण राणे यांनी 3 मे 2023 रोजी नवी दिल्ली येथे इंडिया हेल्थ डायलॉग प्लॅटफॉर्मचा प्रारंभ केला. पंतप्रधान नरेंद्र मोदी यांच्या प्रेरणादायी आणि दूरदर्शी नेतृत्वाखाली भारताला जागतिक उत्पादन केंद्र बनवण्यासाठी आणि सर्व बाबतीत आत्मनिर्भर बनवण्यासाठी सूक्ष्म, लघू आणि मध्यम उद्योग मंत्रालय भविष्यासाठी लवचिक जागतिक पुरवठा साखळी तयार करण्यासाठी काम करत आहे, असे राणे यांनी यावेळी सांगितले. मंत्रालयाने आयातीला पर्याय शोधण्यासाठी आरोग्य हे लक्ष्य क्षेत्र म्हणून निश्चित केले आहे आणि आत्मनिर्भर भारताची उद्दिष्टे साध्य करण्यासाठी आणि आरोग्य क्षेत्रात निर्यातीला प्रोत्साहन देण्याच्या उद्देशाने एमएसएमई क्षेत्रातील प्रगत उत्पादन क्षमतांना प्रोत्साहन देण्यासाठी रचनात्मक उपाययोजनांसाठी आयएचडी अर्थात भारत आरोग्य संवाद सोबत भागीदारी करत आहे”
नवी दिल्ली एम्स येथील आयसीएमआर अर्थात इंडियन कौन्सिल ऑफ मेडिकल रिसर्च येथे हा कार्यक्रम झाला. यावेळी जागतिक आरोग्यविषयक उद्योगातील प्रमुख तज्ज्ञ आणि उद्योग अग्रणी उपस्थित होते. संपूर्ण देश आत्मनिर्भरतेसाठी प्रयत्न करत असून आगामी कालानुरूप तंत्रज्ञान आणि नवकल्पना भारतातील आरोग्याच्या प्रत्येक पैलूत बदल घडवून आणतील, असे मत तज्ज्ञांनी यावेळी व्यक्त केले. अत्याधुनिक तंत्रज्ञान भारताचे भविष्य घडवणार आहे. भारताला आत्मनिर्भर करण्यासाठी तसंच आरोग्य व आरोग्यसेवा या दोन्ही क्षेत्रांमध्ये भारताला उत्पादन केंद्र बनवण्यासाठी प्रगत उत्पादन परिसंस्था निर्माण करण्यात एमएसएमई मंत्रालयाची भूमिका महत्त्वाची आहे, असे मत त्यांनी व्यक्त केले.
इंडिया हेल्थ डायलॉग - एक सहयोगी आणि हितधारक मंच असून हा भारतीय वैद्यकीय संशोधन परिषद  , इंडियन मेडिकल असोसिएशनच्या संयुक्त विद्यमाने इंडिया चेंबर ऑफ बिझनेस अँड कॉमर्सचा जागतिक उपक्रम आहे. भविष्यासाठी आरोग्य आणि आरोग्य सेवा क्षेत्रात क्रांती घडवून आणण्यासाठी परिसंस्था निर्माण करण्याकरिता सूक्ष्म लघु आणि मध्यम उद्योग मंत्रालयाचे पाठबळ या उपक्रमाला आहे.